Ministrul Educației, Ecaterina Andronescu, transmite că nu dorește ca învățătorii sau profesorii din ciclul primar să mai organizeze cursuri de after school cu elevii cărora le predau și în clasă și nici să le mai acorde acestora meditații contra cost, avansând ideea că aceste proceduri vor fi reglate într-un nou act normativ.

"Cred că, în viitoarea lege ( a Educației - n.r.) trebuie să precizăm mai clar câteva lucruri, și anume: doamna învățătoare sau domnul profesor sau doamna profesor de ciclu primar sau domnul profesor pot să își organizeze after school, nu am nicio problemă, dar nu cu elevii de la clasă, pentru că există reacția părinților care nu-și pot trimite copiii în after school-ul profesorului de la clasă, că al lui copil este tratat diferit față de cei care merg la after school. Asemenea lucruri nu trebuie să le mai generăm. Așa cum și pentru profesorii care fac meditații, pregătire acasă cu elevii: nu cu elevii de la clasă, cu elevii de la alte clase. Totuși, profesorii trebuie să aibă această conștiință profesională, ei sunt constructorii acestei națiuni", a spus ministrul, potrivit Agerpres.

În ceea ce privește sistemul de ore remediale pentru elevii care nu au progresat suficient, Ecaterina Andronescu a precizat că aceste ore nu vor fi plătite în plus, având în vedere că norma de lucru este de 40 de ore pe săptămână, iar cadrele didactice pot, pe lângă norma didactică, să rămână în plus câteva ore în școală.